Saken gjelder hvorvidt Varmetema AS sin markedsføring og avtalevilkår tilknyttet varmeanlegget Alfasentral er urimelig.
I Varmetema AS sin brukermanual for varmeanlegget Alfasentral står det at bruker/eier av anlegget er ansvarlig for at anlegget til enhver tid holder minimum 0,2 bars trykk. Klageren mener det er urimelig å pålegge brukeren/eieren av et slikt anlegg dette ansvaret.
Forbrukerombudet fant ikke å kunne ta saken opp til realitetsbehandling. Det ble i brev av 31.5.2013 til klageren vist til ressurshensyn.
I brev av 1.6.2013 ba klageren om behandling av nedprioriteringsspørsmålet i Markedsrådet.
Saken ble oversendt til Markedsrådet den 17.7.2013.
Klageren har vist til at varmeanlegget Alfasentral er konstruert slik at det til enhver tid må holde minimum 0,2 bars trykk, og at trykk under angitt minimum kan medføre funksjonssvikt på anlegget. Klageren mener det er urimelig å pålegge brukeren/eieren av anlegget et slikt ansvar, og at selskapet ikke kan frasi seg alt garantiansvar ved feil som skyldes trykk under minimum.
Han viser til at saken kan berøre mange husstander og at dette er et produkt som selges til forbrukere.
Etter en nærmere vurdering av den aktuelle klagen, er det Forbrukerombudets vurdering at det ikke er tilstrekkelig sterke forbrukerhensyn som tilsier at Forbrukerombudet tar klagen opp til realitetsvurdering.
Klage over Forbrukerombudets nedprioritering av klage på markedsføring og avtalevilkår fra Varmetema AS tas ikke til følge.